Pia Gjellerup (S), 2006-04-04:
Vi har jo allerede i spørgsmålene været lidt inde på forhistorien til det her, som jo i al sin enkelhed handler om, at man som vanligt indgik en kollektiv aftale tilbage i juni mellem KL og regeringen, hvor regeringen fastsatte rammerne.
Og en aftale med KL udfylder så de meget snævre rammer, der er tale om, som regeringen fastlægger på forhånd, og som ikke kan diskuteres.
Så går kommunerne i gang med at lægge budgetter, og de budgetter bliver vedtaget i god tid før kommunalvalget, og alle inklusive Venstres repræsentanter både i kommunerne, i regionerne og i Folketinget og regeringen har været ude og føre kommunal valgkamp.
Man var klar over inden kommunalvalget, at der måske var Fttmo070.fm Page 5352 Monday, May 29, 2006 9:56 AM vedtaget budgetter, der sammenlagt overskred, hvad der var aftalt som den snævre ramme, men ikke desto mindre tav man og rykkede først ud med denne forsmædelige meddelelse lige efter kommunalvalget.
Derefter brød det, man ikke må nævne fra talerstolen, løs i Laksegade og omegn, og vi fik så det forløb op til Folketingets afsluttende finanslovbehandling, som var aldeles utilfredsstillende på enhver måde, herunder statsretligt.
Men der fik man en bemyndigelse lokket ud af Folketinget til frit at inddrage økonomi fra kommunerne, hvis hver kommune ikke overholdt sine forpligtelser, idet man dog sagde, at hvis kommunerne under et, samlet, nåede til det resultat, regeringen gerne ville have, så skete der ikke noget.
Efter nytår gik man i kommunalbestyrelserne i gang med at kigge på budgetterne; således truet med individuelle sanktioner gik man i lag med budgetterne.
Det gjorde man nogle steder på den måde, at man sagde: Godt nok ligger vi under den gennemsnitsvækst, som var forudsat, men vi har været i nogle situationer, hvor vi faktisk godt har kunnet spare lidt mere på tingene, fordi det er gået godt og vi ikke har så mange udgifter, så vi kan faktisk klare os med at stramme livremmen yderligere.
De må have det underligt med nu at få at vide – efter at de har lagt budgetterne, og efter at der er gået en måned, hvor regeringen har tygget på, om det nu er i orden – at hvis de ikke overholder de meget stramme budgetter, som de har lavet nogle steder, så vil man komme efter dem, ikke med bål og brand, nej, faktisk det, der er værre, ved at tage de penge, de har brugt ud over de serviceudgifter, og det vil sige udgifter til børnepasning, udgifter til folkeskolen, udgifter til ældrepleje; så vil man komme og hente disse penge, og de går jo så fra den service, der skal gives til borgerne i 2007.
Den måde at arbejde på er efter Socialdemokratiets mening fuldstændig uacceptabel.
Det er jo ikke aftalt, sådan som Venstres ordfører lod skinne igennem i et af sine svar, at det skulle man også have aftalt med KL.
Nej, der er man jo som bekendt meget uenig om, hvad kommunalreformen koster.
Men hvis der er en kommune, der har haft store udgifter her, så hjælper det ikke, hvis man nu ikke overholder tingene til punkt og prikke.
Men det vil man altså kunne gøre, hvis de ligger over gennemsnittet.
Det kan også være, at de op til den 15. februar siger: Jamen vi har ikke noget at skære i, det ville være usagligt at skære.
Hvis de så er så heldige, fordi de altså har lidt mere at gøre godt med, vil de komme i en situation, hvor de måske kan holde tingene inden for den ramme, der nu er lagt, og så bliver de ikke ramt.
Man kan måske sige, at de første har gjort sig endnu større umage end de sidste, jeg nævnede, og derfor kan man sige, som også KL siger det, at sanktionerne vil straffe de enkelte kommuner helt vilkårligt.
Vi er i Socialdemokratiet imod, at man misbruger aftaler, at man oversætter kollektive aftaler til individuelle straffeaktioner, og at man hele tiden gør det, efter at folkevalgte forsamlinger, kommunalbestyrelser og amtsråd, har lagt budgetter, som de i øvrigt har dystet på i en kommunevalgkamp og i en regionsvalgkamp, og hvor de har fået vælgernes dom; så kommer der efterfølgende en straf.
Når man så har slugt den bitre pille og fundet frem til, at så prøver vi nok en gang, får man under trusler om inddragelse af penge, og efter at man har vist demokratisk sindelag og stor ansvarlighed, et nyt indgreb serveret.
Nej, man fik det jo først serveret, en måned efter at kommunalbestyrelserne havde sluttet deres anden omgang af budgetlægningen.
Så fra Socialdemokratiets side er det en klar afvisning af det her forslag, der ødelægger hele aftalesystemet i den kommunale verden.